Det oplyser P4 Nordjylland. To mænd i en Toyota Carina overhalede og snittede det unge pars Polo, da de kørte ind foran. Og det ophidsede af en eller anden grund mændene, fortæller vagtchef Aage Pedersen fra Nordjyllands Politi. - De begynder at jagte det unge par op ad motorvejen og på et tidspunkt hænger en mand ud af vinduet og kaster en ølflaske mod parrets bil, så venstre siderude knuses, siger Aage Pedersen. Biljagten fortsætter op ad motorvejen, hvor mændene ifølge politiet flere gange påkører parrets bil. Det lykkes det unge par at køre ind på en tankstation i Himmerland, hvor de flygter ind i butikken og får hjælp af personalet til at gemme sig. De to mænd løber efter parret, men bliver hurtigt efter anholdt af politiet. De to anholdte er en 24-årig mand fra Hobro og en 31-årig mand fra Nørager, som er sigtet for spirituskørsel og for at bringe andres liv i fare.

Opsummering:
En gravid kvinde og hendes kæreste fik i aftes en ubehagelig oplevelse, da de klokken halv tolv var på vej hjem mod Aalborg nordpå ad motorvejen.